[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.3.2008

COM(2008) 145 окончателен/2

2006/0143 (COD)

Corrigendum

Annule et remplace le document COM(2008)145.Ne concerne que la version bulgare.

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕО относно обща позиция на Съвета за приемането на регламент на Европейския парламент и на Съвета за установяване на обща разрешителна процедура за добавките в храните, ензимите в храните и ароматизантите в храните

(представена от Комисията)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕО относно обща позиция на Съвета за приемането на регламент на Европейския парламент и на Съвета за установяване на обща разрешителна процедура за добавките в храните, ензимите в храните и ароматизантите в храните

1. ХРОНОЛОГИЯ

Дата на предаване на предложението на Европейския парламент и на Съвета (документ COM(2006) 0423 окончателен — 2006/0143 (COD)): | 28 юли 2006 г. |

Дата на становището на Европейския икономически и социален комитет: | 25 април 2007 г. |

Дата на становището на Европейския парламент на първо четене: | 10 юли 2007 г. |

Дата на предаване на измененото предложение: Дата на политическото споразумение: | 24 октомври 2007 г. 17 декември 2007 г. |

Дата на приемане на общата позиция: | [10 март 2008 г.]. |

2. ЦЕЛ НА ПРЕДЛОЖЕНИЕТО НА КОМИСИЯТА

Като част от усилията, в посока на усъвършенстване на законодателството на Общността на основата на понятието „от стопанството до масата“, заложено в Бялата книга за безопасността на храните, Комисията обяви намерението си да актуализира и допълни съществуващото законодателство във връзка с хранителните добавки и ароматизантите за храни и да въведе специални разпоредби по отношение на ензимите в храни.

Настоящото предложение цели да осигури правилното функциониране на вътрешния пазар, като същевременно гарантира високо равнище на защита на здравето на хората във връзка с употребата на хранителни добавки, хранителни ензими и ароматизанти за храни.

С оглед на това, то цели установяването на обща процедура за разрешаване, която да е централизирана, ефикасна, целесъобразна и прозрачна, като се основава на оценка на риска, провеждана от Европейския орган за безопасност на храните (ЕОБХ), както и система за управление на риска, при която Комисията предприема действия в рамките на процедура с участието на регулаторни комитети (комитология). На основата на научната оценка, проведена от ЕОБХ, настоящото предложение поставя пред Комисията задачата да създаде, поддържа и актуализира общ списък на Общността за всяка категория от засегнатите вещества. Включването на дадено вещество в някой от тези списъци предполага, че неговата употреба е разрешена изобщо и за всички стопански субекти в Общността.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общ коментар

Комисията подкрепя общата позиция, така както е приета от Съвета на 10 март 2008 г. Тя е в съответствие с целите и възприетия в първоначалното предложение на Комисията подход и отразява принципите на редица предложени от Европейския парламент изменения.

3.2. Изменения, внесени от Европейския парламент на първо четене

Изменения, които са приети от Комисията и са в съответствие с общата позиция:

Във връзка с приложното поле на предложението за регламент относно обща разрешителна процедура, общата позиция (член 1) уточнява, че той не се прилага за пушилните ароматизанти, които попадат в обхвата на Регламент (ЕО) № 2065/2003 на Европейския парламент и на Съвета. Това обхваща изменение 12, внесено от Европейския парламент (ЕП) на първо четене.

Във връзка с поверителността , общата позиция пояснява, че цялата свързана с безопасността на дадено вещество информация, получена включително по пътя на токсилогични данни, изследвания на безопасността и информация съществуваща под формата на необработени данни, не бива да остава поверителна (съображение 16). Тази промяна включва обсъждането на приложение 8 от ЕП.

Общата позиция (член 6, параграф 3) уточнява, че крайният срок за становище на ЕОБХ може да бъде удължен, когато заявителите предоставят допълнителна информация по собствена инициатива, но това трябва да бъде ограничено до извънредни обстоятелства, в съответствие с член 10. Тази промяна е съгласувана с изменение 25 на ЕП.

Членове 8, 10 и 12, параграф 3 в общата позиция бяха изменени с цел подобряване на прозрачността и тези промени обхващат изменения 27, 28 и 32 на ЕП.

Съображения 21, 22, 23 и 24 и членове 7 и 14 в общата позиция бяха променени с оглед въвеждането на процедурата по регулиране с контрол и привеждането в съответствие на предложения регламент с Решение 2006/512/ЕО на Съвета за изменение на Решение 1999/468/ЕO за установяване на условията и реда за упражняване на изпълнителните правомощия, предоставени на Комисията. Тези разпоредби са в съответствие с изменения 34, 35, 36 и 37 на ЕП по този въпрос; разликата обаче е в това, че общата позиция включва в някои случаи прибягване до съкращаване на сроковете. Този аспект не беше отразен в измененото предложение на Комисията, с изключение на процедурата по неотложност, която бе включена за случаи на особен риск за човешкото здраве.

Изменения, които не са включени в общата позиция, но които Комисията счита за приемливи в измененото предложение в този си вид или при условие че бъдат преформулирани:

EП уточни в изменение 1, че е необходимо да се осигурява високо равнище на безопасност за околната среда при провеждането на политиките на Общността. Този принцип вече е включен в общото законодателство в областта на храните (Регламент (ЕО) № 178/2002) и изменението беше прието в измененото предложение на Комисията.

Изменения 3, 9, 10, 19 и 21 засилват разпоредбите относно прозрачността и достъпа до информация, които и по-рано бяха сред основополагащите принципи на предложението на Комисията; следователно те бяха приети в измененото предложение.

Изменение 22 на ЕП удължава срока, даден на ЕОБХ , за да представи становището си, от шест на девет месеца. Удължаването бе прието в измененото предложение.

Изменения 2 и 6 са по-скоро редакционни поправки, а изменения 4 и 5 уточняват съответно, че критериите, установени с всяко браншово законодателство в областта на храните, следва да бъдат изпълнени, за да се издаде разрешение за дадено вещество и че научната оценка на дадено вещество трябва да бъде независима. Тези изменения бяха приети от Комисията в измененото предложение.

3.3. Нови разпоредби, въведени от Съвета

За разлика от ЕП, Съвета запази 9-месечния срок, в който Комисията да представи проектомярка за актуализиране на списъка на Общността, след като ЕОБХ е издал своето становище. При все това, за да уточни необходимостта от този срок, Съветът въведе в общата позиция съображение 9, в което се казва, че в някои случаи 9-месечния срок е необходим на Комисията, за да гарантира адекватна консултация със заинтересованите страни. Разбира се този период от време би могъл да бъде и по-кратък, в зависимост от естеството на проектомярката. Съображение 10 от общата позиция уточнява освен това крайните срокове на процедурата. Тези изменения са в съответствие с предложението на Комисията и могат да бъдат приети.

Общата позиция (съображение 12) пояснява също така, че другите легитимни фактори , които трябва да бъдат отчетени при решението за управление на риска за включването или не на дадено вещество в списъка на Общността, са такива, които касаят обществените нагласи, икономиката, традициите, нравствените норми и околната среда, както и възможността за извършване на контрол. Тези фактори вече са споменати в общото законодателство в областта на храните; следователно потвърждаването им в предложения регламент подобрява първоначалното предложение и може да бъде прието от Комисията.

Редица промени в членове 2, 3, 6 и 9 са по-скоро редакционни и поясняват практическите аспекти на разрешителната процедура и ролята на различните участници. Някои промени в членове 12 и 15 са от техническо естество и придават яснота на предложения регламент. Тези промени се вписват в духа на предложението и могат да бъдат приети.

4. ЗАКЛЮЧЕНИЕ

Комисията е на мнение, че общата позиция напълно отразява ключовите елементи на първоначалното предложение и духа на много от измененията на Европейския парламент, направени на първо четене.

Следователно Комисията е съгласна с общата позиция, така както е приета с единодушие от Съвета.